google/wiki40b huggingface dataset:
Johannes Aare

Johannes Aare (kuni 1934 Johannes Ahrenschild; 28. märts 1915 Kalitsa, Väinjärve vald – 23. detsember 2000 Tallinn) oli eesti insener ja ehitusteadlane. 
Ta uuris teraskonstruktsioonide stabiilsust ning projekteeris ainulaadseid metallkonstruktsioone, sealhulgas hiiglaslikke kraanasid.
Johannes Aare on maetud Metsakalmistule.

Teaduskraad ja kutse

Tehnikakandidaat 1954 (TPI); dotsent 1953 (kinnitus 1954); tehnikadoktor 1972 (TPI); professor 1972 (kinnitus 1973).

Haridus

Johannes Aare lõpetas Paide Ühisgümnaasiumi 1934, õppis TÜ tehnikaosakonnas 1934–1936, lõpetas Tallinna Polütehnilise Instituudi ehitus- ja mehaanikateaduskonna tööstus- ja tsiviilehituse erialal 1943 (cum laude) ja teist korda 1949. Lipnik 1938.

Töö

Eesti NSV Hariduse Rahvakomissariaadi ja Maanteede Valitsuse ehitustehnik 1940–1941. TPI-s 1939, 1940–2000 geodeesia laboratooriumi ajutine abijõud 1939, 1940–1941; tugevus-, ehitusmehaanika ja konstruktsioonide laboratooriumi vanemassistent 1942–1944; ehitusmehaanika ja konstruktsioonide kateedri vanemõpetaja 1945–1953; ehituskonstruktsioonide kateedri dotsent 1953–1972, professor 1972–1991; ehitiste projekteerimise instituudi teraskonstruktsioonide õppetooli emeriitprofessor 1992–2000.

Teadustöö põhisuunad

Õhukeseseinaliste metalltalade, -raamide ja -sildade töökindlus, loonud nende metallisäästliku projekteerimise.
Avaldanud üle 115 publikatsiooni, 5 õpikut (nt “Metallkonstruktsioonid” I, 1961 ja II, 1971, kaasautor V. Kulbach), 4 autoritunnistust. Tema juhendamisel on kaitstud 13 aspirandiväitekirja.

Teaduskorralduslik ja inseneritegevus

Oli uurimissuuna “Õhukeseseinalised metallkonstruktsioonid” teaduslik juhendaja; projekteerinud ja evitanud koos Valdek Kulbachiga suure tõstevõimsusega tõstemaste kuni 1000 t kaaluvate detailide paigaldamiseks, samuti Tallinnas Nõmme ja Tartu jalakäijate silla kandekonstruktsioonid jm; juhendas Tallinna Masinatehase 200 t tõstevõimsusega montaažmastide ja tennisehalli 55 m sildega terasraamide projekteerimist. 
Tallinna Teadlaste Maja liige.

Isiklikku

Tal on kolm poega: ajakirjanik ja poliitik Juhan Aare, laulja Tõnu Aare ning ettevõtja Mart Aare.
Saint Mary jõgi (Suur järvistu)

Saint Mary jõgi on jõgi Põhja-Ameerikas.
Algab Ülemjärvest, suubub Huroni järve. Jõel asub Sainte Marie kärestik.
Badeni veinipiirkond

Badeni veinipiirkond on üks kolmeteistkümnest Saksamaa veinipiirkonnast (Saksa keeles Anbaugebiet). See toodab kvaliteetveine. Piirkond asub Edela-Saksamaal Baden-Württembergi liidumaa territooriumil. Veinipiirkonna suurus on ligikaudu 15 906 hektarit, see on suuruselt kolmas Saksamaa veinipiirkond. Kuna tegemist on Saksamaa kõige lõunapoolsema ja soojema veinipiirkonnaga, on see piirkond soodne punaste veinide tootmiseks. Kõige rohkem toodetakse seal Spätburgunderit ehk Pinot Noiri. Selles piirkonnas on väga tavalised veine tootvad kooperatiivid. Neid on arvuliselt ligikaudu 100 ja neilt tuleb umbes 85% kogu regiooni veinitoodangust.
New York Timesi bestsellerid

New York Timesi bestsellerid  on The New York Timesi pühapäevaväljaande  lisas The New York Times Book Review avaldatav edetabel kõige müüdumatest raamatutest eri kategooriatest. Ameerika Ühendriikides peetakse seda juhtivaks bestsellerite nimekirjaks. Nimekirja on avaldatud alates 9. aprillist 1942.

Nimistu

Nimistu koostatakse ajalehe uudistetoimetuses, mitte The New York Timesi raamatuarvustuse osakonnas. Viimane vastutab ainult selle avaldamise eest.
Nimekiri koostatakse nii USA raamatukaupluste kettidelt, iseseisvatelt raamatupoodidelt kui ka hulgimüüjatelt saadud nädala müüginumbrite põhjal. Müüginumbrid näitavad tegeliku jaemüügi suurust, et paremini peegeldada jaeklientide oste. Raamatud, mis on tähistatud ristiga (†), on saanud suuri tellimusi raamatupoodidelt.
Raamatute nimekirja valimise täpne metoodika on ärisaladus.
Harry Vilpart

Harry Vilpart (6. oktoober 1917 Tallinn – 26. juuni 1997 Tallinn; ka Harri Vilpart) oli eesti laulja (bariton).
Aastatel 1949–1951 õppis Tallinna Muusikakoolis Ants Kiilaspea klassis, 1951–1953 Tallinna Riiklikus Konservatooriumis Gustav Ernesaksa koorijuhtimisklassis.
Aastatel 1948–1982 oli ta Riikliku Akadeemilise Meeskoori laulja, 1956–1978 ka koori inspektor ja koorinõukogu liige. 1982. aastast töötas Eesti Teatri- ja Muusikamuuseumi teadurina.
Ta on ka tõlkinud laulusõnu.
Ta on maetud Siselinna kalmistule.

Isiklikku

Tema abikaasa oli näitleja ja lavastaja Astrid Lepa. Margus Lepa on nende poeg.
Oliver Hardy

Oliver Hardy (pärisnimega Norvell Hardy; 18. jaanuar 1892 Harlem (Georgia), Georgia osariik – 7. august 1957 North Hollywood, California osariik) oli USA komöödianäitleja. Koos Stan Laureliga moodustas filmiajaloo tuntuima koomikutepaari Laurel ja Hardy.
Ain Varts

Isiklikku

Tema isa Tiit Varts on džässmuusik, vend Ivo Varts (1961–2013) oli trummar.
Tekno

Tekkelugu

Masendav olukord 1970ndate ja 1980ndate Detroitis (majanduslangusest tingitud paljude suurte tööstusettevõtete pankrotistumine) tõukas kolme noort kolledžitudengit – Juan Atkinsit, Derrick Mayd ja Kevin Saundersoni – oma emotsioone muusika kaudu väljendama. Nende muusika pidi edasi andma nende tajutud urbanistlikku košmaari. Noormehi mõjutas kohalik raadio-DJ Charles "The Electrifying Mojo" Johnson, kes mängis oma hilisöistes saadetes muu muusika hulgas ka Giorgio Moroderi, Kraftwerki ja Tangerine Dreami. Tekno edasise arengu jaoks said oluliseks kohalikud klubid, mida võib pidada teknomuusika kasvulavaks. Techno oli Detroiti vaste Chicagost tulevale house'ile ja saavutas intensiivse, toore ja väga tantsulise muusikastiilina kohalike noorte seas tohutu menu. Klubid, mis asusid räämas keldrites, ja kus polnud muud atribuutikat peale helisüsteemi ja plinkiva stroboskoobi, suutsid rahvamasse köita terveid öid, ilma et muusika nautimise juurde oleks kuulunud narkootikumide manustamine või suurtes kogustes alkoholi tarbimine.

Alastiilid

Ingliskeelset nimetust "techno" hakati kasutama 1984. aastal, mil tuli välja Cybotroni singel "Techno City", kuid massidesse jõudis väljend alles 1988. aasta paiku, kui Inglismaal ilmus kogumik "Techno! The New Dance Sound Of Detroit". Samuti hakkas 1980. aastate lõpus tekkima tekno alastiile, sealhulgas kiire ja intensiivse tempoga (umbes 160 lööki minutis) ja moonutatud trummidega hardcore techno (Luna-C, Hellfish) ja dubist ja ambiendist mõjutatud ambient techno (The Orb, Aphex Twin), mis omakorda oli aluseks tänapäeval väga populaarse minimal techno (Ricardo Villalobos, Richie Hawtin, Jeff Milligan, Maurizio) tekkeks. Minimal on lihtsa 4/4 biidiga (120–135 lööki minutis) veidraid helisid kasutav, väga vähe muutuv tekno alaliik. Hardcore techno oli aga omakorda hardcore'i ja gabber'ilaadsete stiilide tekke aluseks. Acid trance'ile aluse pannud acid techno eripäraks (sarnaselt acid house'iga) oli Roland TB-303 bassi ohter kasutamine. Tech house sai alguse 1990ndate lõpus ja seda iseloomustab techno elementidega house'i baasstruktuur, technole omaste lühemate löökide, valjemate snare'ide ja sünteetilisema sündiheliga.

Kuidas tekno kõlab?

Ohtralt löökriistu, sünteetilised, masinlikud helid, ohtralt stuudioefekte ja tavaliselt 4/4 rütm tempoga 130–140 lööki minutis. Kuna tekno on tavaliselt vokaalita, on stiil väga DJ-sõbralik. Lugude teatud monotoonsus aitab neid paremini sobitada pikkadesse settidesse, kus mitu lugu sobituvad sünkroonselt mängima – ühelt bassiliin ja teiselt rütm või süntesaatorikäik – tekitades nii uue kõla.
Gambia kuninganna

Gambia kuninganna (inglise keeles alates 18. juunist 1965: Queen of the Gambia and all Her other Realms and Territories, Head of the Commonwealth) oli Gambia riigipea 18. veebruarist 1965 kuni 24. aprillini 1970.
Ainus kuninganna oli Elizabeth II, keda kohapeal esindas kindralkuberner. 3.–5. detsembril 1961, enne iseseisvumist, külastas kuninganna Gambia kolooniat.
Ansel Adams

Tunnustus

5. detsembril 2007 võeti Ansel Adams vastu California Hall of Fame'i. Tseremooniat juhatasid California kuberner Arnold Schwarzenegger ja tema abikaasa Maria Shriver ning koos Adamsiga lisandusid kuulsuste halli sellised nimed nagu Milton Berle, Steve Jobs, Willie Mays, Robert Mondavi, Rita Moreno, Jackie Robinson, Jonas Salk, M.D., John Steinbeck, Elizabeth Taylor, Earl Warren, John Wayne ja Tiger Woods.
Hara saar

Loodus

Saarel asub okasmets ja segamets.

Ajalugu

1860 rentis Voldemar Sörensen saare, kuhu rajas kalatööstuse. Sörenseni tööstuses hakati 1870.-ndatel kilu soolama plekktoosidesse. 1912 ostis tööstuse eestivene tööstur Feodor Malahhov, kelle ettevõte tegutses saarel 1932. aastani.  Kala osteti kokku ümberkaudsetelt kaluritelt Virve ja Hara külast. Malahhovi ettevõttes suitsutati lesta ja tehti sprotte. Saarel kuulus tööstusele 20 hoonet.
Enne Teist maailmasõda oli saarel püsiasustus mitme perega. Saarel asus kõrts.  Saarele rajati 1909 tuletorn, mille eest hoolitses saare- ehk majakavaht. Eesti Kultuurfilmi ringvaate nr 76, 5/5 alusel oli 1939 saare ainsaks asukaks jäänud majakavaht Voldemar Lindström.
Hara saar oli ka populaarne (peamiselt Tallinna) baltisakslaste suvituskohana – selleks olid ehitatud puidust suvemajakesed ning tegutses ka kahekorruseline pansionaat.
Saart ühendas mandriga kastsild.
Saare kohal lahe läänerannikul tegutses väikesadam. Pärast Teist maailmasõda muudeti see sobivaid loodusolusid (Hara laht on väga sügav laht) arvesse võttes Nõukogude Liidu sõjalaevade uurimis- ja katsepolügooni sadamaks (rahvapäraselt Hara allveelaevasadamaks).
Saare püsiasustus likvideeriti Nõukogude mereväe ja piirivalve poolt ning muudeti koos mandril asuva sadama, sõjaväelinnaku ja piirivalvekordoniga kinniseks tsooniks.
Steinhuder Meer

Geoloogia

Järv on osa pärast viimase jääaja, Weichseli jäätumise liustike taandumist moodustunud maastikust. On kaks teooriat selle kohta, kuidas Steinhude järv tekkis. Üks ütleb, et liustikud tõmbasid augu ja jääsulamisvesi täitis selle. Teine teooria ütleb, et jäätorm moodustas augu ja pinnasevee tõustes moodustus järv. Järve keskel on väike tehislik saar, millel on 18. sajandi kindlus Wilhelmstein. Tänapäeval on järv Steinhuder Meeri looduspargi looduskaitseala süda ja seda kasutatakse ka puhkealana.

Turism

Järv on kohalikele ja puhkajatele populaarne sihtkoht. Vähemalt kolm laeva pakuvad huvireise; nendeni viivad väiksemad paadid, mis sõidavad graafiku järgi üle järve. Järve ümbritseb jalgrattatee (u 35 km), mis läbib mitut tüüpi maastikke.
22. strategeem

22. strategeem 36 strategeemist on "sulge uks, et püüda varast".
Piiramisrõngas (ka moraalne). Blokaad, piirang, haarang.

Näiteid

Kunstnik langeb juhuslikult õnnetusse sattunud lauljannat abistanult kõmuajakirjanduse hambuisse. Ajalehtedes ilmub neist õhtuhämaruses tehtud pilte. Andnult asja kohtusse võtab ta üksiku advokaadi, kel on tuberkuloosihaige noor tütar. Advokaat vajab tütre ravimiseks raha ja laseb end ajalehe omaniku poolt ära osta. Jõulumeeleolus lubab advokaat oma ainsale lapsele end parandada. Peale tütre surma tunnistab ta kohtus enda äraostmist ja sellest tulenenut. (Ühe Jaapani filmi meelevaldne kokkuvõte. Näide iseloomustab kuusjoonte 24.–23. ringi koos selle vastanditega 44.–43.)  
Zhou dünastia kuninga sugulane Tai Gong (Jiang Ziya ehk Tai Gong Wang) sai riigi idaosas pärusmaa. Saabudes kohale hakkas ta küsitlema ümbruskonna väärikate ja andekate meeste kohta, kes võiks olla ta nõunikuiks. Talle mainiti üht erakut, kes oli kuulus oma vooruste ja laialdaste teadmiste poolest. Tai-gong pakkus talle kolm korda nõustaja kohta oma lähikonnas aga sai iga kord vastuseks äraütlemise. Siis laskis ta eraku hukata. Juhtunust kuulis keisri tark nõustaja Zhou Gong. Ta läks viivitamata kohale ja hakkas Tai Gongile etteheiteid tegema: "Kuidas võib vaevalt jõudnult oma pärusmaale hukata ühe selle koha kuulsamaid mehi?"
“See mees ütles mulle: "Ma ei teeni kuningat ja ei võta vastu vürste. Ma künnan oma põldu, joon vett oma kaevust ja ei palu kelleltki midagi." Ma kartsin, et see mees oma käitumisega külvab korratust ja õpetab inimesi võimule mittealluma. Seetõttu ma hukkasin ta esimesena.”, vastas Tai Gong.
Bieszczady

Bieszczady on mäestik Euroopas, osa Ida-Karpaatide lääneotsas asuvast Ida-Beskiidide kompleksist. Bieszczady mäestikuks loetakse Łupkówi kuru (640 m) ja Võškivskõi kuru (933 m) vahelist kirde-kagusuunalist ahelikku, millest suurem osa asub Poola kaguotsas ning mis ulatub otsati Slovakkiasse ja Ukrainasse.
Bieszczady mäestiku kõrgeim tipp on 1405 meetri kõrgune Pikui, mis paikneb Ukrainas. Mäestiku Poola-osa kõrgeim tipp on 1346 meetri kõrgune Tarnica.
Alates 1991. aastast kuulub mäestik UNESCO maailmapärandi nimistusse.

Elustik

Bieszczady mäestikus elab mitmeid ohustatud looma- ja linnuliike, teiste seas must-toonekurg, pruunkaru, hunt ja pürg.

Nimi

Mäestiku nime päritolu on teadmata.

Ajalugu

Pärast Rooma impeeriumi langust kuulus ala ungarlastele ja lääneslaavlastele. Pärast seda kuulus ala Suur-Moraavia riigile. Aastatel 1914 ja 1915 oli mäestik oluline sõjapelgupaik.
Pille (eesnimi)

Pille on eesti naisenimi.
Eesnimi Pille esineb rahvalauludes, aga ka kirikuraamatutes 18.–19. sajandil. Võib olla lühend nimest Sibylla/Sibylle. Pille elustati naisenimena uuesti 1929. aastal Akadeemilise Emakeele Seltsi soovitusnimestikus, leidis 1930. aastatel kasutamist üksikjuhtudel. Laiatarbenimeks kujunes alates 1955. aastast.
Eestis elas Rahvastikuregistri andmetel 8. mai 2012 seisuga 2572 Pille-nimelist inimest.
1. jaanuari 2018 seisuga oli Eestis eesnimi Pille 2546 naisel. Ilme on Eestis populaarsuselt 57. naisenimi. Kõige populaarsem on eesnimi Pille vanuserühmas 45–49, kus neid on 10 000 elaniku kohta 51,13 ning Järva maakonnas, kus neid on 10 000 elaniku kohta 30,54. Pille on keskmiselt 46 aasta vanune (mediaanvanus on 47).
Suwałki koridor

Suwałki koridor ehk Suwałki avaus on umbes 100 km pikkune piirilõik Leedu ja Poola vahel Suwałki linna lähedal, mis on ainsaks NATO maismaasillaks Balti riikide ja teiste Euroopa NATO-riikide vahel. 
Mõiste võttis kasutusele president Toomas Hendrik Ilves 2015. aasta aprillis Kadriorus toimunud kohtumisel Saksamaa kaitseministriga. Selle eeskujuks oli Fulda koridor ehk Fulda avaus (Fulda gap), mis oli külma sõja ajal kasutatud mõiste NATO nõrgima koha kohta Lääne- ja Ida-Saksamaa piiril Fulda linna lähedal.
Carles Rexach

Barcelona

Rexach veetis suurema osa oma karjäärist FC Barcelona ridades. Ta liitus Barcelonaga 12-aastaselt ja mängis klubis kokku 22 aastat, mille jooksul jäi ta arvele 449 mängu ja 122 väravat.
1974. aastal moodustas ta Barcelonas partnerluse Johan Cruijffiga. Koos aidati Barcelonal võita esimene Hispaania meistritiitel viimase 14 aasta jooksul.

Hispaania jalgpallikoondis

Rexach kuulus ka Hispaania koondisesse, kus ta tegi kaasa 15 kohtumist ja lõi kaks väravat.

Treenerikarjäär

Vahemikus 1988–1996 oli ta Barcelona abitreener Johan Cruijffile. Kataloonia klubi peatreeneriks sai ta 2001. aastal.
2000. aastal avastas Carles Rexach 13-aastase Lionel Messi ja sõlmis temaga lepingu.
Kuraniec

Ajalugu

Kuranieci mainiti esmakordselt aastal 1519. Aastal 1539 ehitati sinna õigeusu kirik, aastal 1665 aga katoliku kirik. Selsamal aastal sai Kuraniec linnaõigused.
Poola jagamisel läks Kuraniec aastal 1793 Venemaa koosseisu. Asula kuulus nüüd Vilno kubermangu, ühtlasi sai Kuraniecist alev. XIX sajandil toimusid Kuraniecis suured laadad.
Pärast Esimest maailmasõda kuulus Kuraniec Poola koosseisu, 1939. aastast kuulus asula Nõukogude Liitu. Teise maailmasõja ajal tapeti Kuranieci juudid. Aastal 1954 sai Kuraniecist küla.
Orlando paladino

"Orlando paladino" on helilooja Joseph Haydni ooper, mis lavastati esmakordselt 1782. aastal. See põhineb Ludovico Ariosto värsseeposel "Orlando furioso".
Libreto autorid on vürst Nikolaus Esterhazy ja Nunziato Porta, selle aluseks on Carlo Francesco Badini koomiline ooper "Le pazzie d’Orlando". "Orlando paladino" žanriks nimetas Porta dramma
eroicomico ("heroilis-koomiline draama"); see on segu tõsistest, koomilistest, pastoraalsetest ja maagilistest elementidest nii karakterites, süžees kui ka muusikas.
Muusikaloolane René Jacobs on kirjutanud: "Haydni "Orlando paladino" muusika ületab tema itaalia kolleegide loomingu ning seda võib kõrvutada Mozarti koomiliste ooperitega, kui jätame vaatluse alt välja Mozarti (hilised) da Ponte ooperid."
Sõmeru valla lipp

Sõmeru valla lipp on Lääne-Viru maakonnas asunud endise Eesti haldusüksuse Sõmeru valla lipp.
Lipp kinnitati 22. aprillil 1993.

Lipu kirjeldus

Valla lipu värvid on sinine, roheline ja valge. Lipp on ristkülikukujuline riidekangas, mis on jaotatud horisontaalselt viieks laiuks. Laidude suhe on 3:1:1:1:3, ning värvid ülalt alla on sinine-valge-roheline-valge-sinine.

Lipu kasutamise kord

Kasutamiskõlbmatuks muutunud valla lipp kuulub sündsal viisil hävitamisele.
Fred Willard

Fred Willard (õieti Frederick Charles Willard; sündinud 18. septembril 1939 Shaker Heightsis Ohios) on Ameerika Ühendriikide näitleja.
Mindaugas Kupšas

Mindaugas Kupšas (sündinud 9. aprillil 1991) on Leedu korvpallur.
2014–2015 mängis ta klubis BC Kalev/Cramo. Aastast 2015 mängib ta klubis BC Zepter Vienna.
Suhtlusoskused

Suhtlusoskused (lähtudes suhtluse definitsioonidest) tähendab oskust kontakteeruda teise inimesega, anda ja vastu võtta informatsiooni, tajuda teist inimest, tema sõnumit ja ennast selles situatsioonis, mõjutades vastastikku üksteist.

Suhtlusoskuste skeem

Eesti Suhtlemistreenerite Ühing töötas 2007. aastal välja mudeli, mille abil on võimalik suhtlusoskusi kaardistada ja neid treenida (õpetada).
Suhtlusoskuste skeem, nn roos, kirjeldabki suhtlusoskusi.
Sellel skeemil jagunevad suhtlusoskused baasilisteks ja kompleksoskusteks. Joonisel on kujutatud oskused selliselt, et iga järgmine (kiht) sisaldab ka eelnevaid.

Suhtlemise kompleksoskused

Järgnevad kompleksoskused nagu konflikti reguleerimine, veenmine, tagasisidestamine, aga ka müügi, läbirääkimiste, nõustamis- jms oskused sisaldavad kõiki eelnevaid, kuid neis on veel midagi (mudelid, tehnikad). Ka omavad keerulisemad kompleksoskused omavahelist ühisosa, nt konflikti reguleerimine sisaldab nii tagasisidestamise kui veenmisoskuse teatud komponente.
Kõige üldisemaks, laiemaks suhtlusoskuseks peetakse mõjutamist. Mõjutamine on suhtlemise tegelik eesmärk.
Andrei Borissov (lavastaja)

Andrei Savvitš Borissov,  (vene keeles Андрей Саввич Борисов; sündinud 28. novembril 1951  Kobjai rajoonis Jakuudi ANSV-s) on jakuudi  rahvusest Sahha riigitegelane ja teatrilavastaja, Venemaa rahvakunstnik.
Ta oli kauaaegne Sahha (Jakuutia) Vabariigi kultuuriminister (1990–2014). 2014. aastast on ta Sahha (Jakuutia) Vabariigi riiginõunik. Ta on Olongho Teatri rajajaid 2008. aastal.
1999. aastal sai ta Venemaa riikliku preemia William Shakespeare'i "Kuningas Leari" lavastuse eest. Ta on 2000. aastal teinud Sahha akadeemilises teatris 2002. aastal Kuldse Maski eripreemia pälvinud olongho-lavastuse "Kõõs Debiliie" ("Кыыс Дэбилийэ"). 
Lavastajatöö kõrval tegutses ta ka teatripedagoogina. Ta on Arktika Riikliku Kunstide ja Kultuuri Instituudi rajajaid ja oli seal aastaid režiikursuse juhendaja.
2009. aastal lavastas ta mängufilmi "Taina Tšingis Haana" ("Тайна Чингис Хаана"; stsenaristid Vladimir Karpov ja Nikolai Luginov).

Haridustee ja töökäik

Pärast  Štšepkini-nimelise Kõrgema Teatrikooli lõpetamist näitekunsti erialal 1974. aastal Moskvas asus ta näitlejana tööle Jakuudi draamateatrisse. 1982. aastal lõpetas ta Moskvas GITIS-e režii erialal. Naasis Jakutskisse ja sai seal Oiunski-nimelise Sahha akadeemilise teatri lavastajaks. Aastatel 1983–1990 oli ta teatri pealavastaja, 1990–2010 teatri kunstiline juht (üheaegselt ministri ametiga)

Isiklikku

Tema abikaasa on näitleja ja laulja Stepanida Borissova.
Clarki Ülikool

Clarki Ülikool (Clark University) on ülikool, mis asub Worcesteri linnas Massachusettsi osariigis Ameerika Ühendriikides. Ülikool loodi 1887. aastal.
Dinara Säduakasova

Dinara Ramazankõzõ Säduakasova (kasahhi keel Динара Рамазанқызы Сәдуақасова; sündinud 31. oktoobril 1996 Akmolas) on kasahhi maletaja, naiste suurmeister (2012). 
Säduakasova tuli 2015. aastal Dušanbes Kesk-Aasia naiste malemeistriks ja 2016. aastal Odishas Bhubaneswaris naisjuunioride maailmameistriks. Aasia naiste malemeistrivõistlustel võitis ta 2016. aastal Taškentis hõbemedali ja 2019. aastal Hebeis Xingtais kuldmedali. 
Ta mängis naiste maailmameistrivõistlustel. 2017. aastal MM-i turniiril Teheranis (64 osavõtjat) kaotas ta teises ringis Harika Dronavallile ja kaheksandikfinaali ei pääsenud. 2018. aastal MM-i turniiril Hantõ-Mansiiskis jõudis ta teise ringi, kus kaotas Antoaneta Stefanovale.
Säduakasova sai FIDE-lt 2011. aastal naiste rahvusvahelise meistri, 2012. aastal naiste suurmeistri ja 2017. aastal rahvusvahelise meistri nimetuse.
Eepiline teater

Eepiline teater on Erwin Piscatori rajatud ja Bertolt Brechti arendatud teoorias teatri etendusstiil, mida vastandatakse dramaatilisele teatrile.
Kui dramaatilises teatris kehastatakse laval sündmusi, vaataja asetatakse sündmuste keskele ja sündmuste kulg on lineaarne, siis eepilises teatris jutustatakse laval sündmustest ning sündmuste kulg ei ole lineaarne.
Dramaatiline teater tõmbab vaataja kaasa, edastab ja tekitab tundeid, äratab huvi lõpptulemuse vastu. Eepiline teater edastab teadmisi, teeb vaatajast aktiivse uurija ning äratab huvi sündmuste käigu vastu.
Dramaatilises teatris arvatakse, et inimest tuntakse ning ta on muutumatu, kuid eepilises teatris uuritakse inimest kui muutuvat ja muudetavat.
Eepilise teatri teooria formuleeriti ja seda viljeleti peamiselt 20. sajandi alguses ja keskel.
Helsingi Kunstiülikool

Helsingi Kunstiülikool (soome keeles Taideyliopisto) on 2013. aastal loodud kunstide valdkonda koondav kõrgem õppeasutus Soomes. 
Helsingi Kunstiülikool koosneb kolmest akadeemiast, mis varem olid iseseisvad ülikoolid: Helsingi Kunstiülikooli kunstiakadeemia (kuni 2013 Soome Kunstiakadeemia, ka Helsingi Kunstiakadeemia), Helsingi Kunstiülikooli Sibeliuse akadeemia (kuni 2013 Sibeliuse Akadeemia) ja Helsingi Kunstiülikooli teatriakadeemia (kuni 2013 Helsingi Teatriakadeemia, ka Soome Teatriakadeemia). Üliõpilasi on koolis kokku umbes 2000.
Wilhelm von Blanckenhagen

Wilhelm von Blanckenhagen (10. aprill (vkj) 1761 Riia − 12. juuni (vkj) 1840 Allaži) oli põllumees ja mõisaomanik.

Elulugu

Ta oli Riia kaupmehe Peter Heinrich Blanckenhageni (1723−1794) ja tema abikaasa Eva Maria Grote (1742−1786) poeg. Õppis Leipzigi ülikoolis. Kodumaale naastes sai temast Riia kriminaalkohtupalati assessor. 21. augustil (ukj 1. septembril) 1794. aastal omandas koos ema ja vendadega Püha Rooma keisrilt aadlitiitli ja võeti järgmisel aastal tänutäheks isa teenete eest Liivimaa rüütelkonna matriklisse. 1803−1806 oli Liivimaa Maakrediidiseltsi ülemdirektsiooninõunik. 1806. aastal teenis Liivimaa maamiilitsa ülema adjutandina. Tõusis kolleegiuminõuniku teenistusastmeni. Elas seejärel oma Allaži mõisas. Teda autasustati Püha Anna II klassi ordeniga.

Liivimaa sotsieteet

1796. aastal valiti Wilhelm tema isa Peter Heinrichi initsiatiivil asutatud Liivimaa Üldkasuliku ja Ökonoomilise Sotsieteedi tegevliikmeks. Aastatel 1807−1818 oli ta sotsieteedi varahoidja.
Grava mõis

Grava mõis (saksa keeles Kohlhausen, läti keeles Gravas muiža) oli rüütlimõis Liivimaal Võnnu kreisis Liezēre kihelkonnas.
Liezēre kihelkond
Kirik: Liezēre kirik
Mõisad: Liezēre kirikumõis | Grava mõis | Gulbērise mõis | Līdere  mõis | Liezēre mõis | Lubeja mõis | Mēdzūla mõis | Ozolamuiža mõis
Peipsiääre vald (1939)

Peipsiääre vald oli vald Tartumaal aastail 1939–1949.
Vald kuulus Riigivolikogu 49. valimisringkonda, kust valiti Ernst Haabpiht.
8. juunil 1949 vald likvideeriti ja ühendati Kavastu vallaga.

Väljavõte Vabariigi Presidendi otsusest nr. 88 – 7. oktoobrist 1938 (RT 1938, 87, 776)

26. Peipsiääre vald – piirkonnaga, mis moodustub: a) senise Peipsiääre valla maa-alast, välja arvatud Nina ja Rootsi külade piirkond; b) senise Alatskivi valla Traessi (Pronni) nr. 70 talu ning Varnja küla ühiskarjamaa maa-aladest; c) senise Kavastu valla Peipsi järve ääres asuvate kinnistusüksuste Varnja nr. 21, Paju nr. A-101, Õigeusu koguduse kirikumaa, Jakobi nr. A-102, Jussi nr. A-103, Maksi nr. A-104 ja Sirge nr. A-105 maa-aladest.
Soomaa

Soomaa on maastikurajoon Edela-Eestis, mis koos Kõrvemaa maastikurajooniga moodustavad Vahe-Eesti maastikuvaldkonna. Soomaa pindala on 1545 km², millest peaaegu kolmandik (32,3 %) on soostunud. 
Soomaa maastikurajooni tuumikalaks on Soomaa rahvuspark.